Diari Oficial de la Generalitat Valenciana


Sumari del DOGV 9752, del 26-12-2023 (2023/12565)

Anunci pel qual se sotmet a consulta pública prèvia el Pla estratègic de subvencions de la Conselleria d'Hisenda, Economia i Administració Pública per al període 2024-2026.
----------------------------------------------------------------------------------------------------------------------------------------------------------------------------

### Dades del document

Número de DOGV
:   9752

Data del DOGV
:   26-12-2023

Secció del DOGV
:   V. ANUNCIS - C) ALTRES ASSUMPTES

Número del document
:   2023/12166


Data del document
:   18-12-2023

Organisme emissor
:   Conselleria d'Hisenda, Economia i Administració Pública

Tipus de document
:   Anunci

Descriptors 

:   * Conselleria de Hacienda, Economía y Administración Pública
    * Conselleria d'Hisenda, Economia i Administració Pública

Anunci pel qual se sotmet a consulta pública prèvia el Pla estratègic de subvencions de la Conselleria d'Hisenda, Economia i Administració Pública per al període 2024-2026. [2023/12517]  
La Sotssecretaria de la Conselleria d'Hisenda, Economia i Administració Pública, que té atribuïda, per delegació del conseller d'Hisenda i Model Econòmic, la competència per a l'aprovació del Pla estratègic de subvencions de la Conselleria d'Hisenda, Economia i Administració Pública i el seu sector públic instrumental, en compliment del que s'ha previst en els articles 14 i 15 de la Llei 4/2023, de 13 d'abril, de la Generalitat, de participació ciutadana i foment de l'associacionisme de la Comunitat Valenciana, i a fi d'aconseguir l'opinió ciutadana i de les organitzacions que puguen resultar afectades, sotmet a consulta pública prèvia els aspectes que s'expressen a continuació relacionats amb l'elaboració i aprovació de l'esmentat pla estratègic.  
  
  
A) Antecedents:  
La Llei 38/2003, de 19 de novembre, general de subvencions, indica en l'article 8 que «els òrgans de les administracions públiques o qualssevol ens que proposen l'establiment de subvencions, amb caràcter previ, hauran de concretar en un pla estratègic de subvencions els objectius i efectes que es pretenen amb la seua aplicació, el termini necessari per a la seua consecució, els costos previstos i les seues fonts de finançament, supeditant-se en tot cas al compliment dels objectius d'estabilitat pressupostària».  
Per la seua banda, l'article 160.2.a) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, estableix la competència de les persones titulars de les conselleries, tant en l'àmbit dels seus departaments com en el dels organismes públics vinculats o dependents, per a aprovar el pla estratègic de subvencions de la conselleria, que comprendrà tant les pròpies del departament com les dels mencionats organismes públics.  
  
El Pla estratègic de subvencions de la Conselleria d'Hisenda i Model Econòmic per al període 2020-2023, va ser aprovat mitjançant la Resolució del conseller d'Hisenda i Model Econòmic de data 11 de febrer de 2021 (DOGV núm. 9033/03.03.2021).  
El Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries, i les seues atribucions, assigna a la Conselleria d'Hisenda, Economia i Administració Pública competències en matèria d'hisenda, economia, finançament, sector públic empresarial i fundacional de la Generalitat i consorcis no sanitaris adscrits a la Generalitat, patrimoni, projectes i fons europeus, tecnologies de la informació i la comunicació de l'Administració, i funció pública. Estes competències estan desenvolupades en el Decret 133/2023, de 10 d'agost, del Consell, pel qual s'aprova el Reglament orgànic i funcional de la conselleria.   
  
B) Problemes que es pretenen solucionar amb la iniciativa:  
El Pla estratègic de subvencions com a instrument de caràcter programàtic en el qual es preveuen totes les subvencions i la resta d'ajudes que concedisquen els òrgans de la Conselleria d'Hisenda, Economia i Administració Pública a càrrec dels pressupostos de la Generalitat, proporcionarà informació no vinculant a la ciutadania sobre la política de despesa en matèria de subvencions, modificable per raons d'eficiència o de contenció de la despesa, i serà, per tant, un autèntic instrument d'avaluació de les polítiques subvencionables.  
  
C) Necessitat i oportunitat de la seua aprovació:  
Seran objecte de planificació estratègica els procediments de concessió de les subvencions previstes en l'article 2 de la Llei 38/2003, de 17 de novembre, així com de les altres entregues dineràries sense contraprestació que suposen un avantatge econòmic a favor de les seues persones beneficiàries i que es financen a càrrec dels programes pressupostaris de la Conselleria d'Hisenda, Economia i Administració Pública.   
  
De conformitat amb el que s'ha establit en l'article 11.4 del Reglament de la Llei 38/2003, de 17 de novembre, general de subvencions, aprovat mitjançant el Reial decret 887/2006, de 21 de juliol, la duració del pla estratègic serà de tres anys. El seu contingut s'estableix en l'article 12 de l'esmentat reglament.   
  
D) Objectius de la norma:   
L'elaboració i aprovació del Pla estratègic de subvencions, tràmit previ a l'establiment de subvencions en l'àmbit públic que va introduir la Llei general de subvencions, pretén complir amb els principis d'eficàcia en el compliment d'objectius i d'eficiència en l'assignació i utilització de recursos, estretament vinculats a la planificació estratègica, ja que l'eficàcia en la consecució d'objectius queda supeditada a la definició prèvia d'estos i l'eficiència en l'assignació i utilització de recursos en l'acció subvencional ha d'anar precedida d'una valoració prèvia dels costos previsibles i de les fonts de finançament, i és precisament el pla estratègic el document administratiu que estableix, respecte de cada política de subvencions, eixos objectius i el seu termini de consecució, i eixos costos i les seues fonts de finançament, supeditant-se, en tot cas, al compliment dels objectius d'estabilitat pressupostària.  
  
  
E) Les possibles solucions alternatives reguladores i no reguladores:   
Els plans estratègics de subvencions tenen caràcter programàtic i el seu contingut no crea drets ni obligacions, la seua efectivitat quedarà condicionada a la posada en pràctica de les diferents línies de subvenció, i manquen, per tant, de rang normatiu en sentit estricte.  
No hi ha possibilitat de solució alternativa, l'única solució viable és l'aprovació d'un nou pla estratègic de subvencions per al període 2024-2026, ja que el vigent Pla estratègic de subvencions de la Conselleria d'Hisenda i Model Econòmic finalitza el 31 de desembre de 2023, a més que, amb la nova estructura del Consell, s'han d'incorporar les ajudes i subvencions que concedisquen els nous òrgans directius que han sigut adscrits a esta conselleria.   
Les aportacions i opinions de la ciutadania es canalitzaran a través del Portal de Participació de la Generalitat, en l'enllaç:  
https://gvaparticipa.gva.es/legislation/processes'locale=es   
El termini per a realitzar aportacions serà d'un mes comptat a partir de l'endemà de la publicació d'este anunci en el Diari Oficial de la Generalitat Valenciana. Conclòs este tràmit, s'informarà del resultat de la participació mitjançant una valoració global que serà publicada en el Portal de Participació de la Generalitat.  
  
València, 18 de desembre de 2023.- El sotssecretari de la Conselleria d'Hisenda, Economia i Administració Pública (p. d. Resolució de 8.06.22, DOGV 9360): Carlos Pablo Gracia Calandín.